Figeľ, Ján, podpredseda NR SR (2013-09-13):
Ďakujem pekne. Vážená pani podpredsedníčka, ctené kolegyne, kolegovia, dovoľte mi krátko uviesť to, čo už predtým uvedené bolo, v máji tohto roku, a vďaka vašej podpore aj pri hlasovaní o tom rokujeme znovu v druhom čítaní. Som presvedčený, že korupcia spolu s nezamestnanosťou patria k dominantným problémom súčasného Slovenska. Majú aj nadväznosť, pretože ak sa darí korupcii, nedarí sa podnikaniu alebo zdravej ekonomike. Korupcia má dopady, samozrejme, na kultúru, na spoločnosť, na vzťahy, na dôveryhodnosť a je súčasťou veľmi dôležitého spoločenského zápasu o to, aby platili pravidlá, spravodlivosť, vyhrávala statočnosť aj v malom, aj vo veľkom rozsahu. Nechcem zdôvodňovať to, čo zdieľame aj preto, lebo veľmi si cením ten konsenzus, keď pri prvom čítaní nikto nebol v hlasovaní proti návrhu samotného zákona, ktorý v rozsahu relatívne limitovanom v jedenástich paragrafoch riešil problematiku, rieši problematiku ochrany osôb pri ohlasovaní trestných činov korupcie a ďalších vybraných trestných činov. Som presvedčený, že ochrana tých, ktorí takúto statočnosť alebo občiansku povinnosť chcú naplniť, je v našom spoločnom záujme, že dnešný právny stav je nedostačujúci, nevyhovujúci, a preto takúto normu, nástroj potrebujeme. Cieľom je nielen ochrana, ale aj právna pomoc takýmto osobám, pretože v rámci už či celkového procesu, alebo postavenia tieto osoby si právnu pomoc zaslúžia. Tretím pilierom alebo súčasťou tohto návrhu bolo samotné odmeňovanie, ktoré som ani a nepovažujem za rozhodujúce alebo najdôležitejšie, pretože nemôže byť statočnosť výsledkom nejakého odmeňovania, ale, naopak, statočnosť si zaslúži či morálne, alebo aj vecné odmene, odmenu, ocenenie, ale na tomto nemôže samotná filozofia stáť. Preto o tom rozprávam, lebo po prvom čítaní a zároveň aj tu v pléne zaznievali niektoré otázky, výhrady alebo dôvody na prehodnocovanie týchto troch súvislostí. Teda ochrany, právnej pomoci a odmeňovania. Vo výboroch parlamentu nastala zhoda práve pri zmene, ktorú chcem len spomenúť. Bude predložená, resp. uvedená aj spoločným spravodajcom, je výsledkom naozaj konštruktívneho rokovania, to oceňujem, lebo ak také prevláda, tak potom problémy riešime. Ak nie, tak ich vyrábame, už či pre občanov, alebo pre štát. Dospeli sme k úpravám, ktoré majú aj legislatívno-technický charakter, ale aj obsahový. A dve by som len chcel spomenúť z obsahového rozsahu, lebo boli rozšírené skutkové podstaty, ktoré sú pokrývané vymedzením zákona. Boli pridané tri nové skutky, ktoré medzitým aj trestné právo definovalo, resp. dnes je oveľa citlivejšie vnímané, a to je daňový podvod, marenie výkonu správy daní a volebná korupcia. Myslím, že je to oprávnené a potrebné doplnenie. A to druhé je teda vypustenie paragrafov 9 a 11, ktoré hovorili o poskytovaní odmien. Viaceré dôvody k tomu viedli. Jedným z nich je prípad, keď povinnou stranou alebo výsledkom trestnej činnosti je zbankrotovaná firma, kde už niet z čoho vyplácať náležitosti alebo aj finančné povinnosti a je to potom povinnosť štátu, resp. situácia, kedy môže práve fakultatívnosť odmeňovania spôsobovať nové a ďalšie nedorozumenia alebo administratívne súvislosti, pretože v samotnom návrhu odmeňovanie nebolo obligatórnou náležitosťou, ale fakultatívnou po nadobudnutí právoplatného, právoplatnosti rozsudku súdu. A aby neboli pochybnosti, že toto má mať nejaké záťaže pre štát alebo verejné financie, tak som súhlasil a sám vlastne na výboroch predniesol pozmeňovacie návrhy, ktoré s tým súvisia. Účinnosť zákona práve kvôli plynúcemu času od predloženia navrhujeme posunúť na Nový rok, teda na 1. január 2014. Dámy a páni, s týmito úpravami konsenzus vytvorený na rokovaní výborov, tiež skôr vítaný a výnimočný, považujem za dobrý základ pre finálne rokovanie pre tento moment. Zrejme jeho pokračovanie na budúci týždeň. Ale len preto to hovorím, lebo môžeme prispieť a potvrdiť, že tento parlament má záujem bojovať s korupciou, vylepšovať prostredie alebo nástroje pre účinnejší zápas, alebo to spolitizovať, respektíve možnože nejakým spôsobom odmietnuť len preto, že je to opozičný návrh. Chcem na to apelovať práve preto, lebo parlament je zákonodarným zborom a každý z nás má na tom svoj podiel. Takže s týmto konštruktívnym úvodom vám vopred ďakujem nielen za vklady, alebo ten prínos, čo znamená rozprava, ale aj podporu tomuto riešeniu pre Slovensko. Ďakujem pekne.